CELEX: C2007/082/91
Language: el
Date: 2007-04-14 00:00:00
Title: Υπόθεση T-33/07: Προσφυγή της 12ης Φεβρουαρίου 2007 — Ελληνική Δημοκρατία κατά Επιτροπής

14.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/42
            
         Προσφυγή της 12ης Φεβρουαρίου 2007 — Ελληνική Δημοκρατία κατά Επιτροπής
   (Υπόθεση T-33/07)
   (2007/C 82/91)
   Γλώσσα διαδικασίας: η Ελληνική
   Διάδικοι
   
      Προσφεύγουσα: Ελληνική Δημοκρατία (εκπρόσωποι: Ι. Χαλκιάς, Γ. Κανελλόπουλος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρωθεί η προσβαλλόμενη απόφαση της Επιτροπής, άλλως να μεταρρυθμιστεί κατά τα ειδικότερα πιο πάνω εκτιθέμενα·
            
         
               —
            
            
               να καταδικαστεί η Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η Ελληνική Δημοκρατία με την προσφυγή της κατά της απόφασης της Επιτροπής, με αριθμό Ε(2006) 5993 τελικό της 14ης Δεκεμβρίου 2006 (ΕΕ 2006, L 355, σ. 96) με βάση την οποία η Επιτροπή εξαίρεσε από την κοινοτική χρηματοδότηση ορισμένες δαπάνες που πραγματοποιήθηκαν από τα κράτη μέλη — και εν προκειμένω από την Ελληνική Δημοκρατία — στο πλαίσιο εκκαθάρισης δαπανών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, προβάλλει τους εξής λόγους ακύρωσης:
   Με τον πρώτο γενικό λόγο ακύρωσης που αφορά σε όλες τις διορθώσεις, η προσφεύγουσα ισχυρίζεται ότι η καθής παραβίασε ουσιώδη τύπο διαδικασίας, που προβλέπεται στο άρθρο 8, παράγραφος 1, υποπαράγραφος 3, εδάφιο α), του κανονισμού (ΕΚ) 1663/95 (1), σχετικά με την παράλειψη διεξαγωγής διμερούς διαλόγου με τις ελληνικές αρχές επί της εκτίμησης της σοβαρότητας των αποδιδόμενων σ αυτές παραβάσεων και της ζημίας που υπέστη η Ε.Ε., άλλως λόγω κατά χρόνο αναρμοδιότητας της Επιτροπής να επιβάλλει διορθώσεις.
   Ειδικότερα, στον τομέα του ελαιόλαδου, η προσφεύγουσα ισχυρίζεται ότι, λόγω διπλασιασμού της διόρθωσης από 5 % σε 10 % χωρίς να έχει σημειωθεί χειροτέρευση αλλά, απεναντίας, βελτίωση του ελεγκτικού συστήματος, η καθής υπερέβη τα όρια της διακριτικής ευχέρειας που διαθέτει. Επίσης, κατά την προσφεύγουσα, η καθής έσφαλε στην ερμηνεία κοινοτικών διατάξεων και στην εκτίμηση πραγματικών περιστατικών, παραβιάζοντας την αρχή της αναλογικότητας.
   Σχετικά με τον τομέα του βαμβακιού, η προσφεύγουσα προβάλλει ως λόγο ακύρωσης την εσφαλμένη εκτίμηση των πραγματικών περιστατικών, την εσφαλμένη αιτιολογία και την έλλειψη νόμιμης βάσης για επιβολή της διόρθωσης, καθώς και την εσφαλμένη ερμηνεία και εφαρμογή του άρθρου 12, παράγραφος 1, του κανονισμού (ΕΟΚ) 1201/89 (2), και την παράβαση της αρχής της ασφάλειας του δικαίου λόγω υπερδεκαετούς διάρκειας της διαδικασίας καταλογισμού.
   Σχετικά με τον τομέα της σταφίδας, η προσφεύγουσα προβάλλει το επιχείρημα ότι η καθής προέβη σε εσφαλμένη ερμηνεία των κατευθυντήριων γραμμών για τις διορθώσεις, στον καθορισμό του ποσοστού ύψους 10 % για ανεπάρκειες δευτερευόντων ελέγχων καθώς επίσης και σε ανεπαρκή αιτιολόγηση της απόφασης ως προς τη διόρθωση για την κορινθιακή σταφίδα.
   Σχετικά με τα εσπεριδοειδή, η προσφεύγουσα ισχυρίζεται ότι η καθής εσφαλμένα επικαλέστηκε και δεν αιτιολόγησε επαρκώς τις αποδιδόμενες ελλείψεις των διοικητικών ελέγχων, παραβιάζοντας την αρχή της αναλογικότητας, άλλως έσφαλε στην ερμηνεία και την κατά χρόνο εφαρμογή του Παραρτήματος 16 του εγγράφου 17933/2000 σχετικά με την αναγόρευση των επίμαχων ελέγχων σε βασικούς.
   Τέλος, ως προς τις εκπρόθεσμες πληρωμές, η προσφεύγουσα υποστηρίζει ότι υπήρξε εσφαλμένη εκτίμηση των πραγματικών περιστατικών, με την επιβολή διπλής διόρθωσης για τη θέση του Προϋπολογισμού Β01-1210-160, εσφαλμένη ερμηνεία και εφαρμογή του άρθρου 4, παράγραφος 2, του κανονισμού (EK) 296/96 (3), σχετικά με τη βάση υπολογισμού του αποθεματικού 4 % και εσφαλμένη εκτίμηση και ανεπαρκή αιτιολογία όσον αφορά στις προταθείσες εξαιρετικές περιστάσεις και ιδιαίτερες συνθήκες διαχείρισης.
   
      (1)  Κανονισμός (ΕΚ) 1663/1995 της 7ης Ιουλίου 1995 για τη θέσπιση λεπτομερειών εφαρμογής του κανονισμού (ΕΟΚ)729/90 του Συμβουλίου όσον αφορά στη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων (ΕΕ L 158, της 8/7/1995, σ. 6).
   
      (2)  Κανονισμός (ΕΟΚ) 1201/89 της Επιτροπής της 3ης Μαΐου 1989, περί λεπτομερειών εφαρμογής του καθεστώτος ενίσχυσης για το βαμβάκι (ΕΕ L 123, σ. 18).
   
      (3)  Kανονισμός (ΕΚ) 296/96 της Επιτροπής της 16ης Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) και για την κατάργηση του κανονισμού (ΕΟΚ) 2776/88 (ΕΕ L 39, 17/2/1996, σ. 5).